
Julien Green, într-o minunată pagină din cartea sa, Partir avant le jour, 
aminteşte cum l-a călăuzit mama sa spre primele întâlniri cu Dumnezeu: 


Când venea să-mi spună „Noapte bună”, mă ridicam în picioare în pat şi îi cu- 
prindeam gâtul cu brațele. Deşi abia ştiam să articulez cuvintele, mă punea să 
spun împreună cu ea Tatăl nostru [în engleză]. Cu capul pe umărul ei, repetam 
cuvintele pe care le spunea lent în camera abia luminată de lumina ce venea de 
pe hol: Our Father... Our Father... Tatăl nostru... Tatăl nostru... care eşti în 
ceruri... care eşti în ceruri. Stâlceam acele cuvinte pe care nu le înțelegeam, 
totuşi ceva trecea de la mama mea la mine, prin intermediul acelui murmur. 
Esenţialul din ceea ce cred astăzi îmi era dat atunci, în penumbră, unde vorbea 
cea mai mare iubire. 


Biserica are obligaţia, ca Mamă, de a da fiilor săi o educaţie prin care întreaga 
lor viață să fie pătrunsă de spiritul lui Cristos; în acelaşi timp, ea oferă tuturor 
popoarelor contribuția sa la promovarea desăvârşirii integrale a persoanei 
umane, precum şi la binele societății pământeşti şi pentru a construi o lume 
mai umană (GE 3). 


Biserica a fost mama lumii occidentale. Nu numai a credinţei sale reli- 
gioase, ci a şcolilor sale, a spitalelor sale, a artei sale, a civilizației sale. Ar 
fi bine să nu se uite acest lucru. Însă este dur pentru o mamă să vadă că 
fiul său creşte, merge singur, şi apoi se îndepărtează de ea pentru că a de- 
venit un adolescent, un adult. Este drama Bisericii din ultimele patru se- 
cole, până aproape de jumătatea secolului al XX-lea. 

Impulsul decisiv spre o schimbare de direcţie a fost dat de Conciliul al 
II-lea din Vatican. Declaraţia despre educaţia creştină este o mărturie clară 
în acest sens. După protecționismul, conservatorismul, moralismul din se- 
colul al XIX-lea din domeniul educaţiei, părinții conciliari pun bazele unei 
atitudini cu adevărat noi şi clarvăzătoare a Bisericii în faţa problemelor 
educaţiei în lumea modernă. Biserica ştie că, în acest mare şantier în efer- 
vescență, are un loc un fapt important; ştie că are misiunea de neînlocuit 
de a conduce totul la mântuirea în Isus Cristos: 

În ceea ce o priveşte, sfânta Maică Biserică, pentru a-şi îndeplini misiunea în- 

credințată de divinul său Întemeietor de a vesti tuturor oamenilor misterul 

mântuirii şi de a aduna laolaltă totul în Cristos, trebuie să se preocupe de în- 
treaga viață a omului, chiar şi de cea pământească, în măsura în care este lega- 
tă de chemarea cerească, şi, de aceea, are un rol specific în progresul şi dezvol- 
tarea educației (Introducere). 


1. Criteriile educaţiei 


Nu omul pentru Biserică, ci Biserica pentru om! Se porneşte de la per- 
soană, de la inima fiecărui om, de la căutarea sa interioară, conştientă sau 
ascunsă, de la acel macedonean care se află în interiorul fiecăruia şi cere 
ajutor. În felul acesta, educația nu mai este o apărare, cu atât mai puțin o 
cucerire. Este o slujire adusă persoanei umane. Acest lucru îl citim la nr. 1 
al Declaraţiei noastre: Biserica are îndatoriri față de orice persoană umană, 
nu numai față de copiii catolicilor; acțiunea educativă a Bisericii trebuie să 
cuprindă întreaga dezvoltare umană şi nu trebuie să se limiteze doar la 
instruirea şi la formarea religioasă; Biserica reafirmă dimensiunea verticală 
a oricărei educaţii: dreptul oricărui om de a-l întâlni personal pe Dumne- 
zeu, dacă acest har îi este dat. 

Fiecare om este prin vocaţie fiu al lui Dumnezeu. Orice stat sau instituție 
care încearcă să împiedice întâlnirea cu Dumnezeu calcă în picioare drep- 
turile omului şi ale copilului. În acelaşi mod, fiecare botezat are dreptul la 
o educație creştină. Ce înseamnă? Citim la nr. 2: 


Aceasta nu are în vedere numai maturizarea persoanei umane, ci urmăreşte, în 
principal, ca cei botezați, fiind iniţiaţi treptat în cunoaşterea misterelor mân- 
tuirii, să devină zi de zi mai conştienţi de darul credinței pe care l-au primit, să 
învețe să-l adore pe Dumnezeu Tatăl în spirit şi adevăr, în primul rând, prin 
cultul liturgic, să fie formaţi pentru a-şi trăi viața proprie după omul cel nou, 
în dreptatea şi sfințenia adevărului. 


Deci o educaţie creştină pentru creştini! 


2. Primii educatori: părinţii 


Declaraţia face o răsturnare a ordinii responsabilităților: familia, sta- 
tul, Biserica. Este o răsturnare plină de semnificație. Înainte de toate, pă- 
rinţii, „deoarece au dat viață copiilor, au obligaţia foarte gravă de a-i educa 
şi, de aceea, trebuie să fie consideraţi primii şi principalii lor educatori” 
(nr. 3). Copilul trebuie să învețe să-l descopere pe Dumnezeu în cadrul fa- 
miliei sale. O familie cu adevărat creştină îi face pe copii să trăiască într-un 
climat de întâlnire cotidiană cu Tatăl, cu Isus, cu Maria. Păstori şi credin- 
cioşi, cu toţii trebuie să ascultăm şi să reascultăm Conciliul: 


Mai ales în familia creştină, îmbogăţită cu harul şi misiunea sacramentului 
Căsătoriei, copiii, de la cea mai fragedă vârstă, trebuie să învețe să-l descopere 

şi să-l cinstească pe Dumnezeu şi să-l iubească pe aproapele, conform credinţei 
primite în Botez (nr. 3). 


3. O privire nouă asupra şcolii 


Şcoala este o serviciu de neînlocuit pe care societatea îl aduce familiei. 
Conciliul enunţă principiile generale din care trebuie să se inspire o şcoală 
ce respectă libertăţile. Socializarea crescândă face şi mai necesară respec- 
tarea diferențelor. Pluralismul - adică diversitatea de persoane — cere o 
aplicare tot mai amplă a principiului de subsidiaritate. Statul nu trebuie să 
facă totul; nu trebuie să ia locul grupurilor sociale, dacă acestea sunt în 
măsură să desfăşoare o acțiune eficace; la rândul lor, grupurile sociale nu 
trebuie să ia locul membrilor lor, ci trebuie să-i ajute şi să coordoneze acti- 
vităţile în vederea binelui comun. Datoria statului nu este aceea de a sta- 
taliza, de a naționaliza, de a monopoliza educația, cât, mai ales, de a garanta 
drepturile părinților şi ale copiilor, ale Bisericii şi ale asociaţiilor. 

Biserica trebuie să fie prezentă în toate şcolile: în cele necatolice (profe- 
sorii de religie) şi în cele catolice. 


Prezenţa Bisericii în domeniul şcolar se manifestă în mod deosebit prin şcoala 

catolică. Desigur, ea urmăreşte, nu mai puţin decât celelalte şcoli, scopuri cul- 

turale şi formarea umană a tinerilor. Dar elementul ei caracteristic este crearea 

în comunitatea şcolară a unei atmosfere însuflețite de spiritul evanghelic al li- 

bertăţii şi iubirii (nr. 8). 

Conciliul doreşte şi o colaborare între diferitele şcoli. Departe de orice 
spirit de cruciadă în domeniul şcolar, el cere ca şcolile catolice şi necatolice 
să colaboreze între ele în mod leal (cf. nr. 12). 


